VSL Sklep I Cp 2271/2017
Sodna praksa višjih sodišč, 2018-01-10

Brigita Markovič (preds.), Blanka Javorac Završek (poroč.), Katarina Parazajda

sposobnost biti stranka - procesna sposobnost stranke - procesna predpostavka - smrt stranke pred vložitvijo tožbe - zavrženje tožbe

Tožbo, ki je vložena proti umrli osebi, mora sodišče zavreči.

Pritožbi se ugodi, izpodbijana sodba se razveljavi in se tožba zavrže.

1. Sodišče prve stopnje je z izpodbijano sodbo toženi stranki odpovedalo najemno razmerje po najemni pogodbi z 19. 4. 1995 za stanovanje št. 12 v izmeri 37,40 m2 v prvem nadstropju večstanovanjske hiše ... in ji naložilo, da je dolžna stanovanje v 60-ih dneh prazno oseb in stvari izročiti v posest tožeči stranki. Toženki je naložilo tudi, naj povrne tožeči stranki 216,24 EUR pravdnih stroškov.

2. Zoper sklep se pritožuje A. A., eden od dedičev po pokojni toženki. Navaja, da je toženka umrla ... 10. 2015 in da se je odpovedal dediščini, kar je razvidno iz sklepa o dedovanju z 12. 1. 2016. Iz obrazložitve sodbe izhaja, da je bila toženki 4. 5. 2017 pravilno vročena tožba v odgovor in da toženka na tožbo ni odgovorila. Ker je toženka umrla ... 10. 2015, ji tožba ni mogla biti pravilno vročena, zato tudi sodba ni pravilna. Predlaga, da se pritožbi ugodi in izpodbijana sodba razveljavi.

3. Pritožba je bila vročena tožeči stranki, ki nanjo ni odgovorila.

5. Po določbi prvega odstavka 76. člena Zakona o pravdnem postopku (ZPP) je lahko pravdna stranka vsaka fizična in pravna oseba. Sposobnost biti stranka ustreza pojmu pravdne sposobnosti na področju materialnega prava, torej sposobnosti biti nosilec pravic in obveznosti. Fizična oseba jo pridobi tudi z rojstvom, izgubi pa s smrtjo.

6. Sposobnost biti stranka in procesna sposobnost sta procesni predpostavki, od njihovega obstoja pa je odvisna dopustnost tožbe.

Če sodišče ugotovi, da tisti, ki nastopa kot stranka, ne more biti pravdna stranka, pa se da ta pomanjkljivost odpraviti, zahteva od tožeče stranke, naj popravi v tožbi, kar je treba, ali ukrene kaj drugega, da se postopek lahko nadaljuje z osebo, ki je lahko pravdna stranka (prvi odstavek 81. člena ZPP).

7. Tožeča stranka je vložila tožbo 26. 4. 2017 zoper toženo stranko, ki je že ... 10. 2015 umrla.

Smrt fizične osebe je taka procesna ovira, ki je ni mogoče odpraviti in ki zato onemogoča meritorno odločanje o sporu. Tožbo, ki je vložena proti umrli osebi, mora sodišče zavreči (primerjaj sklep VS RS II Ips 186/1998 z 31. 3. 1999).

8. Ker pri umrli fizični osebi in njeni posledični nesposobnosti biti stranka ne gre za tako pomanjkljivost, ki bi jo bilo mogoče odpraviti z ukrepi 81. in naslednjih členov ZPP, mora sodišče že v fazi predhodnega preizkusa tožbe v zvezi s petim odstavkom 81. člena ZPP tožbo zavreči. Ker tega prvostopenjsko sodišče ni storilo, je sodišče druge stopnje prvostopenjsko sodbo razveljavilo in samo zavrglo tožbo, saj mora v okviru uradnega preizkusa po drugem odstavku 350. člena ZPP tudi samo paziti na absolutne bistvene kršitve določb pravdnega postopka iz 11. točke drugega odstavka 339. člena ZPP, med katerim je tudi nesposobnost biti stranka (354. člen ZPP).

Aleš Galič, Pravdni postopek, Zakon s komentarjem, prva knjiga, stran 351.

Izpisek na list. št. 10 spisa in zapuščinska zadeva Okrajnega sodišča v Trbovljah D 433/2015, ki je priložen spisu.

Zakon o pravdnem postopku (1999) - ZPP  - člen 76, 76/1, 81, 81/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.